ประกาศเจ้าพนักงานควบคุมการแลกเปลี่ยนเงิน
ประกาศเจ้าพนักงานควบคุมการแลกเปลี่ยนเงิน
เรื่อง
การกำหนดหลักเกณฑ์และวิธีปฏิบัติเกี่ยวกับการแลกเปลี่ยนเงิน
(ฉบับที่
๖)
 

อาศัยอำนาจตามความในข้อ ๓ แห่งประกาศกระทรวงการคลัง
เรื่อง คำสั่งรัฐมนตรี ให้ไว้แก่ตัวแทนรับอนุญาต ลงวันที่ ๓๑ มีนาคม พ.ศ. ๒๕๔๗ เจ้าพนักงานออกประกาศไว้ดังต่อไปนี้
ข้อ ๑ ในการรับซื้อหรือแลกเปลี่ยนเงินตราต่างประเทศเป็นเงินบาทจากบุคคลใด
ให้นิติบุคคลรับอนุญาตถือปฏิบัติดังต่อไปนี้
(๑) ให้นิติบุคคลรับอนุญาตทำความตกลงกับบุคคลที่นำเงินตราต่างประเทศมาขายหรือแลกเปลี่ยนเป็นเงินบาทเพื่อตกลงยินยอมให้นิติบุคคลรับอนุญาตกันเงินสำรองไว้ในอัตราร้อยละ
๓๐ ตามแบบที่กำหนด ยกเว้นในกรณีดังต่อไปนี้
(ก) เงินตราต่างประเทศที่มีจำนวนต่ำกว่า ๒๐,๐๐๐
ดอลลาร์สหรัฐอเมริกาหรือเทียบเท่าตามอัตราตลาด
(ข) เงินตราต่างประเทศที่เป็นค่าสินค้า เงินบริการ
หรือเงินทุนที่บุคคลในประเทศรับคืนจากต่างประเทศ ให้นิติบุคคลรับอนุญาตเรียกให้ผู้ขายหรือผู้แลกเปลี่ยนเงินตราต่างประเทศแสดงเอกสารหลักฐานโดยนำความในข้อ
๑๕ ของประกาศเจ้าพนักงานควบคุมการแลกเปลี่ยนเงิน เรื่อง การกำหนดหลักเกณฑ์และวิธีปฏิบัติเกี่ยวกับการแลกเปลี่ยนเงิน
ลงวันที่ ๓๑ มีนาคม ๒๕๔๗ มาใช้บังคับโดยอนุโลม และเมื่อนิติบุคคลรับอนุญาตตรวจสอบจนเป็นที่พอใจว่าเอกสารหลักฐานนั้นแท้จริงและถูกต้อง
และเงินตราต่างประเทศดังกล่าวเป็นค่าสินค้า เงินบริการ หรือเงินทุนตามที่กำหนดจริงให้นิติบุคคลรับอนุญาตรับซื้อหรือแลกเปลี่ยนเงินตราต่างประเทศดังกล่าวเป็นเงินบาทโดยไม่ต้องทำความตกลงยินยอมเพื่อกันเงินสำรองตามที่กำหนด
(ค) เงินตราต่างประเทศซึ่งเป็นเงินสำรองดังกล่าวข้างต้นที่บุคคลในประเทศได้รับคืนจากนิติบุคคลรับอนุญาตในภายหลัง
(ง) เงินตราต่างประเทศซึ่งเป็นเงินสำรองดังกล่าวข้างต้นที่บุคคลที่มีถิ่นที่อยู่นอกประเทศได้รับคืนจากนิติบุคคลรับอนุญาตในภายหลังและขอขายให้แก่นิติบุคคลรับอนุญาตนั้น
(จ) เงินตราต่างประเทศที่ได้รับอนุญาตจากเจ้าพนักงานเป็นรายกรณี
(๒) จัดให้มีหลักฐานการกันเงินสำรองตามความตกลงยินยอมมอบให้แก่ผู้ขายหรือผู้แลกเปลี่ยนเงินตราต่างประเทศ
ทั้งนี้ ให้จัดเก็บความตกลงยินยอมและสำเนาหลักฐานการกันเงินสำรองไว้ที่นิติบุคคลรับอนุญาตเพื่อให้เจ้าพนักงานตรวจสอบเมื่อต้องการ
(๓) จัดทำรายงานเงินสำรองตามแบบและวิธีการที่กำหนดเพื่อส่งให้เจ้าพนักงานภายในวันที่
๕ ของเดือนถัดไป
(๔) รับซื้อหรือแลกเปลี่ยนเงินตราต่างประเทศเป็นเงินบาทในส่วนที่เหลือจากการกันเงินสำรองตามความตกลงยินยอมของผู้ขายหรือผู้แลกเปลี่ยนเงินตราต่างประเทศ
โดยให้ผู้ขายหรือผู้แลกเปลี่ยนเงินตราต่างประเทศยื่นแบบการทำธุรกรรมเงินตราต่างประเทศและปฏิบัติเกี่ยวกับเอกสารหลักฐานและการรายงานการรับซื้อหรือแลกเปลี่ยนเงินตราต่างประเทศตามที่กำหนดในข้อ
๔๔ ถึง ๔๗ ของประกาศเจ้าพนักงานควบคุมการแลกเปลี่ยนเงิน เรื่อง หลักเกณฑ์และวิธีปฏิบัติเกี่ยวกับการแลกเปลี่ยนเงิน
ลงวันที่ ๓๑ มีนาคม ๒๕๔๗ รวมทั้งประทับตราและลงลายมือชื่อรับรองว่าได้มีการกันเงินสำรองไว้แล้วบนแบบการทำธุรกรรมเงินตราต่างประเทศด้วย

ข้อ ๒ นิติบุคคลรับอนุญาตต้องจัดเก็บเงินสำรองตามวิธีการที่กำหนด
รวบรวมและนำส่งเงินสำรองดังกล่าวให้แก่ธนาคารแห่งประเทศไทยในวันที่ ๗ ของเดือนถัดไปตามหลักเกณฑ์และวิธีการที่กำหนด

ข้อ ๓ เมื่อบุคคลใดประสงค์จะรับเงินสำรองคืน ให้นิติบุคคลรับอนุญาตถือปฏิบัติดังต่อไปนี้
(๑) ในกรณีที่รับเงินสำรองคืน เมื่อครบกำหนด ๑ ปี
นับแต่วันที่นิติบุคคลรับอนุญาตซื้อหรือแลกเปลี่ยนเงินตราต่างประเทศเป็นเงินบาท ให้นิติบุคคลรับอนุญาตจัดให้ผู้นั้นยื่นเอกสารหลักฐานที่แสดงว่าได้ดำรงเงินที่นำเข้าไว้ในประเทศเป็นระยะเวลาไม่ต่ำกว่า
๑ ปี และเมื่อนิติบุคคลรับอนุญาตตรวจสอบจนเป็นที่พอใจว่าเอกสารหลักฐานนั้นแท้จริงและถูกต้อง
และเป็นการดำรงเงินที่นำเข้าไว้ในประเทศตามระยะเวลาดังกล่าวจริง ให้นิติบุคคลรับอนุญาตยื่นขอรับเงินสำรองคืนจากธนาคารแห่งประเทศไทยตามหลักเกณฑ์และวิธีการที่กำหนดในจำนวนตามที่ได้กันไว้
(๒) ในกรณีที่รับเงินสำรองคืนโดยดำรงเงินที่นำเข้าไว้ในประเทศไม่ถึง
๑ ปี ให้นิติบุคคลรับอนุญาตยื่นขอรับเงินสำรองคืนจากธนาคารแห่งประเทศไทยตามหลักเกณฑ์และวิธีการที่กำหนดในจำนวนเพียง
๒ ใน ๓ ของเงินสำรองที่กันไว้ ทั้งนี้ ตามความตกลงยินยอมที่ผู้นั้นทำไว้ในขณะที่ขายหรือแลกเปลี่ยนเงินตราต่างประเทศเป็นเงินบาทกับนิติบุคคลรับอนุญาตตามข้อ
๑
การคืนเงินสำรองตามวรรคหนึ่ง ผู้รับเงินสำรองคืนจะไม่ได้รับผลตอบแทนใดๆ
จากเงินสำรองที่กันไว้ และหากไม่ดำเนินการขอรับคืนภายใน ๒ ปีนับจากวันที่ขายหรือแลกเปลี่ยนเงินตราต่างประเทศให้ถือว่าผู้นั้นไม่ประสงค์จะขอรับเงินสำรองดังกล่าวคืน

ข้อ ๔ นิติบุคคลรับอนุญาตต้องแจ้งหลักเกณฑ์การรับเงินสำรองคืนตามข้อ
๓ ให้ผู้ขายหรือผู้แลกเปลี่ยนเงินตราต่างประเทศเป็นเงินบาททราบก่อนการรับซื้อหรือแลกเปลี่ยนเงินตราต่างประเทศทุกครั้ง

ข้อ ๕ เงินตราต่างประเทศซึ่งเป็นเงินสำรองที่บุคคลใดได้รับคืนจากนิติบุคคลรับอนุญาตให้นิติบุคคลรับอนุญาตถือปฏิบัติเช่นเดียวกับเงินตราต่างประเทศอันเกิดจากแหล่งเงินได้ในต่างประเทศ

ข้อ ๖ การปฏิบัติเกี่ยวกับเงินสำรองนอกจากที่กำหนดในข้อ
๑ ถึง ๕ ให้นิติบุคคลรับอนุญาตปฏิบัติตามหลักเกณฑ์และวิธีการที่กำหนดหรือตามที่ได้รับอนุญาตจากเจ้าพนักงานเป็นรายกรณี

ข้อ ๗[๑]
ประกาศฉบับนี้ให้ใช้บังคับตั้งแต่วันที่ ๑๙
ธันวาคม พ.ศ. ๒๕๔๙ เป็นต้นไป


ประกาศ
ณ วันที่ ๑๘ ธันวาคม ๒๕๔๙
นิตยา
พิบูลย์รัตนกิจ
เจ้าพนักงานควบคุมการแลกเปลี่ยนเงิน

























วัชศักดิ์/ผู้จัดทำ
๑๕
กุมภาพันธ์ ๒๕๕๐

[๑]
ราชกิจจานุเบกษา เล่ม ๑๒๔/ตอนพิเศษ ๑๕ ง/หน้า ๔๑/๗ กุมภาพันธ์ ๒๕๕๐